9. Vedtagelse af lokalplan nr. 420 Boligområde ved [adresse] i [adresse] og tillæg nr. 6 til 
Kommuneplan 2021-32 (Åben)
 Tidl. politisk behandlingPL-U, 14.03.22, pkt. 5, BY, 20.12.22, pkt. 6
Forventet sagsgang
PL-U, ØK, BY
Lovgrundlag
Planloven
SAGENS INDHOLD
Byrådet skal i denne sag tage endelig stilling til ”Forslag til lokalplan nr. 420 
Boligområde ved [adresse] i [adresse] og tillæg nr. 6 til Kommuneplan 2021-32”.
Formålet med lokalplanen er at give mulighed for at udstykke syv parcelhusgrunde, udlægge fælles 
opholdsarealer samt sikre vejadgang til boligområdet.
Lokalplanen tager udgangspunkt i en privat udstykkers ønske om at udstykke syv parcelhusgrunde på et 
areal, hvor der tidligere har ligget landbrugsbygninger. Der er ved lokalplanens udarbejdelse to gylletanke 
i lokalplanområdet, der forudsættes fjernet, før der kan udstykkes parcelhusgrunde. 
Lokalplanområdet ligger i landzone og skal forblive i landzone.  
Størstedelen af lokalplanområdet ligger inden for landsbyafgrænsningen, rammeområde 12.BL.16, der 
udlægger området til blandet bolig og erhverv, åben-lav boligbebyggelse, tæt-lav boligbebyggelse 
og landsbyområde. Et mindre haveareal i den sydøstlige del af lokalplanområdet ligger udenfor 
landsbyafgrænsningen og inddrages i afgrænsningen med kommuneplantillæg nr. 6.
Lokalplanforslaget har været fremlagt i offentlig høring i perioden 21. december 2022 til 27. februar 2023. 
Der er i perioden indkommet ét høringssvar fra naboer til lokalplanområdet. 
Høringssvaret er beskrevet i vedhæftede bilag sammen med Teknik og Miljøs kommentarer og indstilling. 
Den fulde ordlyd af høringssvaret fra naboerne er vedhæftet som bilag.
På baggrund af høringssvaret fra to naboer har Teknik og Miljø foreslået en mindre ændring af 
lokalplanafgrænsningen samt udlæg af et fælles opholdsareal og en stiforbindelse til arealet i en 
supplerende høring hos tre naboer samt lodsejere inden for lokalplanområdet.
I den supplerende høring har udstykker samt to nabohusstande, hver indsendt et høringssvar. 
Høringssvarene fra den supplerende høring fremgår i bilaget ”Vurdering af høringssvar fra supplerende 
høring” sammen med Teknik og Miljøs kommentarer og indstilling. Den fulde ordlyd af høringsbrev og 
høringssvarene er vedhæftet i bilaget ”Supplerende høring og indkomne høringssvar”.
VURDERING
Der er kommet et samlet høringssvar fra to nabohusstande.
Høringssvaret omhandler i hovedtræk:
[adresse]: EMN-2022-01916
Dok-ID: 3261541
Sagsbehandler: gsmi
Byråd
27. september 2023  19:00

Inddragelse af arealet syd for den nuværende kommuneplanramme i lokalplanområdet og hensigten i 
den hidtidige planlægning om, at jordbrugsparceller udgør afgrænsning af landsbyen mod det åbne 
land. 

Drift og vedligehold af den fælles adgangsvej, Albert Krogh.

Spørgsmål til, hvad der skal ske med det trekantede areal, der bliver til rest, hvis der udstykkes i 
overensstemmelse med lokalplanforslaget.
I forbindelse med frasalg af markarealer fra den ejendom, som lokalplanen omfatter, er der opstået en 
mindre resttrekant syd for lokalplanområdet, som lokalplanen ikke tager stilling til fremtiden for.
Hvis udstykkeren ønsker at beholde resttrekanten, vil der skulle sikres vejadgang til arealet enten via anden 
mands mark eller via lokalplanområdet.
Teknik og Miljø har på denne baggrund gennemført en supplerende høring, hvori det blev foreslået, at 
resttrekanten inddrages i lokalplanområdet, hvorved den fremtidige udnyttelse af arealet sikres til fælles 
opholdsareal og rekreative formål.
I forbindelse med den supplerende høring er der kommet to høringssvar, fra henholdsvis udstykkeren og 
et fælles høringssvar fra to nabohusstande. 
I begge høringssvar anbefales, at arealet fastholdes som markareal. Udstykker foreslår, at arealet 
overføres til naboejendommen med henblik på, at det kan dyrkes landbrugsmæssigt i sammenhæng med 
den tilgrænsende mark.
På denne baggrund foreslås ingen ændringer af det udsendte lokalplanforslag. 
ØKONOMI
Vedtagelse af lokalplanen medfører ikke direkte afledte udgifter for Favrskov Kommune. Den private 
lodsejer skal afholde udgifter til byggemodning af området.
Lokalplanområdet ligger i landzone og forbliver i landzone ved endelig vedtagelse af lokalplanen. Ejeren 
skal derfor ikke underskrive en erklæring om fraskrivelse af kommunal overtagelsespligt, jf. planlovens § 
47a.
INDDRAGELSE
Planforslagene har i overensstemmelse med planloven været fremlagt i offentlig høring i perioden 21. 
december 2022 til 27. februar 2023.
Den foreslåede ændring med udvidelse af lokalplanområdet og anvendelsen til fælles opholdsareal samt 
udlæg af stiadgang har været sendt i en supplerende 14 dages høring ved lodsejere i lokalplanområdet og 
tilgrænsende naboer.
INDSTILLING
Direktøren for Teknik og Miljø indstiller til Byrådet:
1.
At ”Forslag til lokalplan nr. 420 Boligområde ved [adresse] i [adresse] og tillæg nr. 6 til Kommuneplan 
2021-32” vedtages uden ændringer.
BESLUTNING
Plan- og Landdistriktsudvalget, 7. september 2023:
Fraværende: Ingen
Indstilles godkendt.
Økonomiudvalget, 19. september 2023:
Fraværende: Ingen
Indstilles godkendt.
Byrådet, 26. september 2023:
Fraværende: Jacqueline Thygesen, Lasse Lassen
Godkendt.
Bilag
1.
Indkomne høringssvar (3552931)
2.
Vurdering af høringssvar (3566765)
3.
Kortbilag - Udvidelse af lokalplanområde (3552920)
4.
Supplerende høring og indkomne høringssvar (3585697)
5.
Vurdering af høringssvar fra supplerende høring (3575768)
6.
Forslag til Lokalplan nr. 420 Boligområde ved [adresse] i [adresse] (3456119)
7.
Forslag til kommuneplantillæg nr. 6 (3449616)
8.
Understøttelse af FN's verdensmål (3448500)
